Povzetek mnenja Evropskega nadzornika za varstvo podatkov o novem paktu o migracijah in azilu

(Celotno besedilo tega mnenja je na voljo v angleščini, francoščini in nemščini na spletišču ENVP www.edps.europa.eu)

(2021/C 99/08)

Evropska komisija je 23. septembra 2020 predstavila novi pakt o migracijah in azilu, ki zajema pet zakonodajnih predlogov: (i) spremenjeni predlog uredbe Eurodac; (ii) spremenjeni predlog uredbe o azilnem postopku; (iii) predlog uredbe o upravljanju azila in migracij; (iv) predlog uredbe o preverjanju in (v) predlog uredbe o kriznih razmerah in višji sili. Vključuje tudi več nezakonodajnih pobud.

ENVP priznava potrebo po učinkovitejšem upravljanju migracij in azila. Obenem pa je, kot je navedeno v strategiji ENVP za obdobje 2020–2024, varstvo podatkov ena od zadnjih obrambnih linij za ranljive posameznike, kot so migranti in prosilci za azil, ki se približujejo zunanjim mejam EU. ENVP zato meni, da mora predlagani celoviti pristop temeljiti na popolnem spoštovanju temeljnih pravic oseb, ki prosijo za mednarodno zaščito, in drugih migrantov, vključno z njihovo pravico do varstva podatkov in zasebnosti.

Na splošno ENVP meni, da bi bilo treba izvesti poglobljeno oceno učinka na temeljne pravice in varstvo podatkov. Prav tako meni, da bi morale biti z zakonodajnimi predlogi jasno dodeljene zadevne odgovornosti različnih udeleženih akterjev za obdelavo osebnih podatkov. Glede na to, da večina predlogov v novem paktu o migracijah in azilu temelji na predlogih za reformo skupnega evropskega azilnega sistema iz leta 2016, ENVP meni tudi, da priporočila iz njegovega mnenja št. 07/2016 o prvem svežnju reform skupnega evropskega azilnega sistema, zlasti tista o sistemu Eurodac, ostajajo v celoti veljavna.

Natančneje, kar zadeva spremenjeni predlog uredbe Eurodac, ENVP priporoča, da imajo organi držav članic in organi Unije še naprej vpogled zgolj v tiste podatke, ki so pomembni za opravljanje njihovih konkretnih nalog, tudi če so podatkovni nizi povezani v zaporedje. Priporoča tudi, naj se s spremenjenim predlogom izrecno uvede enotni model usklajenega nadzora v skladu s členom 62 uredbe EU o varstvu podatkov. Prav tako priporoča, naj se pred začetkom operativne uporabe spremenjenega sistema varnostni okvir za poslovno in tehnično okolje sistema Eurodac ustrezno posodobi ter naj se v predlogu pojasni, kateri podatki bi se shranjevali v skupnem odložišču podatkov o identiteti oziroma centralnem sistemu sistema Eurodac.

Kar zadeva predlog uredbe o preverjanju, ENVP poudarja, da je točnost obdelanih informacij ključnega pomena ter da bi morala biti v vseh primerih državljanom tretjih držav zagotovljena pravica do popravka in/ali dopolnitve osebnih podatkov. ENVP poleg tega meni, da predlog ostaja zelo splošen glede metod, ki jih je mogoče uporabiti za zbiranje podatkov, ki jih za svojo identifikacijo ali preverjanje zagotovi državljan tretje države ali ki so za ta namen pridobljeni od njega, zlasti ob upoštevanju številnih različnih praks, ki se uporabljajo na nacionalni ravni ter za katere so značilne različne stopnje poseganja in učinkovitosti. ENVP tudi priporoča, naj se pojasnijo namen in načini obdelave osebnih podatkov za preverjanje, ali državljani tretjih držav pomenijo tveganje za varnost.

Mnenje vsebuje nekatera dodatna priporočila, povezana z varstvom podatkov, ki bi jih bilo v zakonodajnem postopku prav tako treba upoštevati.

1. UVOD IN OZADJE

1. Evropska komisija je 23. septembra 2020 predstavila novi pakt o migracijah in azilu ( 1 ) . To je ena od ključnih pobud politike Komisije in je bila predvidena v njenem delovnem programu, objavljenem 29. januarja 2020, v okviru pete prednostne naloge – „Spodbujanje evropskega načina življenja“ ( 2 )

2. Novi pakt o migracijah in azilu sestavlja več zakonodajnih predlogov in nezakonodajnih instrumentov. Temelji na predlogih Komisije za reformo skupnega evropskega azilnega sistema (CEAS), ki jih je Komisija predložila v letih 2016 in 2018 ter glede katerih sta Parlament in Svet že dosegla okvirni politični dogovor, pogajanj pa še nista zaključila.

3. V tem okviru je Komisija predložila dva spremenjena in tri nove zakonodajne predloge: — spremenjeni predlog uredbe Evropskega parlamenta in Sveta o vzpostavitvi sistema Eurodac za primerjavo biometričnih podatkov zaradi učinkovite uporabe uredbe o upravljanju azila in migracij (v nadaljnjem besedilu: spremenjeni predlog uredbe Eurodac) (3), — spremenjeni predlog uredbe Evropskega parlamenta in Sveta o vzpostavitvi skupnega postopka za mednarodno zaščito v Uniji in razveljavitvi Direktive 2013/32/EU (v nadaljnjem besedilu: spremenjeni predlog uredbe o azilnem postopku) (4), — predlog uredbe o upravljanju azila in migracij ter spremembi Direktive Sveta 2003/109/ES in predlagane Uredbe (EU) XXX/XXX [Sklad za azil in migracije] (v nadaljnjem besedilu: predlog uredbe o upravljanju azila in migracij) (5), — predlog uredbe Evropskega parlamenta in Sveta o uvedbi preverjanja državljanov tretjih držav na zunanjih mejah ter spremembi uredb (ES) št. 767/2008, (EU) 2017/2226, (EU) 2018/1240 in (EU) 2019/817 (v nadaljnjem besedilu: predlog uredbe o preverjanju) (6), — predlog uredbe Evropskega parlamenta in Sveta o ravnanju v kriznih razmerah in primeru višje sile na področju migracij in azila (v nadaljnjem besedilu: predlog uredbe o kriznih razmerah in višji sili) (7). Poleg tega novi pakt vključuje naslednje nezakonodajne pobude: — novo priporočilo o načrtu za pripravljenost na migracije in migracijske krize (8), — novo priporočilo o preselitvi in dopolnilnih poteh (9), — novo priporočilo o operacijah iskanja in reševanja z zasebnimi plovili (10), — nove smernice o direktivi o tihotapcih ljudi (11).

4. Komisija se je 27. julija 2020 neuradno posvetovala z ENVP o spremenjenem predlogu uredbe Eurodac, ENVP pa ji je svoje neuradne pripombe poslal avgusta. ENVP pozdravlja dejstvo, da je bil za mnenja zaprošen že v zgodnji fazi postopka, in spodbuja Komisijo, naj nadaljuje to dobro prakso.

5. Komisija se je nato 5. oktobra 2020 uradno posvetovala z ENVP o spremenjenem predlogu uredbe Eurodac. Vendar posvetovanje ne zajema drugih elementov svežnja o migracijah in azilu, sprejetega 23. septembra 2020, ki bi prav tako lahko vplivali na pravico do varstva podatkov in torej spadajo na področje uporabe člena 42(1) Uredbe (EU) 2018/1725 (v nadaljnjem besedilu: uredba EU o varstvu podatkov).

6. Obenem se spremenjeni predlog uredbe Eurodac sklicuje na vrsto drugih zakonodajnih predlogov, ki so del novega pakta o migracijah in azilu, kot so uredba o upravljanju azila in migracij, uredba o azilnem postopku, uredba o preverjanju itd. Zato to mnenje, čeprav je primarno osredotočeno na spremenjeni predlog uredbe Eurodac, vsebuje tudi nekatere pripombe in priporočila glede drugih zakonodajnih predlogov.

5. SKLEPNE UGOTOVITVE

ENVP razume potrebo po skladnejšem in učinkovitejšem upravljanju migracij in azila. Obenem pa je, kot je navedeno že v strategiji ENVP za obdobje 2020–2024, „[v]arstvo podatkov […] ena od zadnjih obrambnih linij za ranljive posameznike, kot so migranti in prosilci za azil, ki se približujejo zunanjim mejam EU“. Zato mora predlagani celoviti pristop temeljiti na popolnem spoštovanju temeljnih pravic oseb, ki prosijo za mednarodno zaščito, in drugih migrantov, vključno z njihovo pravico do varstva podatkov in zasebnosti.

36. V ta namen ENVP v svoji svetovalni vlogi v tem mnenju predstavlja nekatera konkretna priporočila glede varstva podatkov in zasebnosti. Čeprav je to mnenje primarno osredotočeno na spremenjeni predlog uredbe Eurodac, vsebuje tudi vrsto pripomb in priporočil glede drugih zakonodajnih predlogov. Celoviti pristop, predviden z novim paktom o migracijah in azilu, ter morebitni učinek takega okvira na temeljne pravice, vključno z varstvom zasebnosti in podatkov, zahtevata poglobljeno oceno učinka na temeljne pravice in varstvo osebnih podatkov.

37. Poleg tega so v okviru celostnega pristopa iz novega pakta o migracijah in azilu posebne naloge dodeljene številnim različnim akterjem na nacionalni ravni in ravni Unije, vključno z agencijami EU, kot sta Evropska agencija za mejno in obalno stražo (Frontex) in Evropski azilni podporni urad (EASO). ENVP na podlagi izkušenj z nadzorovanjem obsežnih informacijskih sistemov EU meni, da bi morale biti z zakonodajnimi predlogi jasno dodeljene zadevne odgovornosti za obdelavo osebnih podatkov, saj je to bistveno za dodelitev upravljanja v skladu z uredbo EU o varstvu podatkov in splošno uredbo o varstvu podatkov. Kar zadeva spremenjeni predlog uredbe Eurodac, ENVP meni, da priporočila iz njegovega mnenja št. 07/2016 o prvem svežnju reform skupnega evropskega azilnega sistema (12), zlasti tista o sistemu Eurodac, ostajajo v celoti veljavna. Poleg tega se mu v zvezi z novostmi, uvedenimi s spremenjenim predlogom uredbe Eurodac, zdi pomembno zagotoviti, da imajo organi držav članic in organi Unije lahko še naprej vpogled zgolj v tiste podatke, ki so pomembni za opravljanje njihovih konkretnih nalog, tudi če so podatkovni nizi povezani v zaporedje. Nadalje priporoča, naj se izrecno uvede enotni model usklajenega nadzora v skladu s členom 62 uredbe EU o varstvu podatkov. Priporoča tudi, naj se pred začetkom operativne uporabe spremenjenega sistema varnostni okvir za poslovno in tehnično okolje sistema Eurodac ustrezno posodobi ter naj se v predlogu pojasni, kateri podatki bi se shranjevali v skupnem odložišču podatkov o identiteti oziroma centralnem sistemu sistema Eurodac.

38. Kar zadeva druge predloge, zlasti predlog uredbe o preverjanju, ENVP poudarja, da je točnost obdelanih informacij ključnega pomena ter da bi morala biti v vseh primerih državljanom tretjih držav zagotovljena pravica do popravka in/ali dopolnitve osebnih podatkov. Poleg tega meni, da predlog ostaja zelo splošen glede metod, ki jih je mogoče uporabiti za pridobivanje podatkov od državljanov tretjih držav za njihovo identifikacijo, zlasti ob upoštevanju številnih različnih praks, ki se uporabljajo na nacionalni ravni ter za katere so značilne različne stopnje poseganja in učinkovitosti. ENVP tudi priporoča, naj se pojasnijo namen in načini obdelave osebnih podatkov za preverjanje, ali državljani tretjih držav pomenijo tveganje za varnost.

39. Nazadnje, ENVP opozarja, da novi zakonodajni predlogi bodisi ne vsebujejo nobenih vsebinskih pravnih določb o varstvu osebnih podatkov bodisi predlagana besedila niso popolnoma v skladu z zadevno zakonodajo Unije. Zato priporoča, naj se zakonodajni predlogi izrecno sklicujejo vsaj na ustrezen pravni okvir Unije o varstvu podatkov, tj. splošno uredbo o varstvu podatkov, uredbo EU o varstvu podatkov in, če je ustrezno, Direktivo (EU) 2018/680.

Bruselj, 30. november 2020 Wojciech Rafał WIEWIÓROWSK

(1) COM(2020) 609 final, https://eur-lex.europa.eu/legal-content/SL/TXT/?qid=1601287338054&uri=COM:2020:609:FIN.

(2) COM(2020) 37 final, https://eur-lex.europa.eu/legal-content/SL/TXT/?uri=CELEX%3A52020DC0037.

(3) COM(2020) 614 final, https://eur-lex.europa.eu/legal-content/SL/TXT/?uri=COM:2020:614:FIN.

(4) COM(2020) 611 final, https://eur-lex.europa.eu/legal-content/SL/TXT/?uri=COM:2020:611:FIN.

(5) COM(2020) 610 final, https://eur-lex.europa.eu/legal-content/SL/TXT/?uri=COM:2020:610:FIN.

(6) COM(2020) 612 final, https://eur-lex.europa.eu/legal-content/SL/TXT/?uri=COM:2020:612:FIN.

(7) COM(2020) 613 final, https://eur-lex.europa.eu/legal-content/SL/TXT/?uri=COM:2020:613:FIN.

(8) Priporočilo Komisije (EU) 2020/1366 z dne 23. septembra 2020 o mehanizmu EU za pripravljenost na krize v zvezi z migracijami in upravljanje takšnih kriz (načrt za pripravljenost na migracije in migracijske krize), https://eur-lex.europa.eu/legal-content/SL/TXT/?uri=CELEX%3A32020H1366.

(9) Priporočilo Komisije (EU) 2020/1364 z dne 23. septembra 2020 o zakonitih poteh do zaščite v EU: spodbujanje preselitve, humanitarnega sprejema in drugih dopolnilnih poti, https://eur-lex.europa.eu/legal-content/SL/TXT/?uri=CELEX%3A32020H1364.

(10) Priporočilo Komisije (EU) 2020/1365 z dne 23. septembra 2020 o sodelovanju med državami članicami pri operacijah, ki se izvajajo s plovili, ki jih imajo v lasti ali upravljajo zasebni subjekti, za namene dejavnosti iskanja in reševanja, https://eur-lex.europa.eu/legal-content/SL/TXT/?uri=CELEX:32020H1365.

(11) Smernice Komisije o izvajanju pravil EU o opredelitvi in preprečevanju pomoči pri nedovoljenem vstopu, tranzitu in prebivanju, C(2020) 6470 final.

(12) Evropski nadzornik za varstvo podatkov, Mnenje št. 07/2016 o prvem svežnju reform skupnega evropskega azilnega sistema (uredba Eurodac, uredba EASO in dublinska uredba).